K. Tóthová, poslankyňa: (2005-12-15):
Na predloženie tohto legislatívneho návrhu bol impulz posledných udalostí v parlamente a najmä výsledok prieskumu názorov našich občanov, kde väčšina na otázku, či podporujú doterajší pomerný systém, alebo by v právnom systéme radšej uvítali väčšinový systém, v rámci ktorého je väčšia ingerencia občanov na výber poslancov, vyše 80 percent opýtaných jednoznačne podporilo prechod na väčšinový volebný systém. Stručne povedané, tento legislatívny návrh je reakciou na spoločenskú objednávku, názorovú spoločenskú objednávku väčšiny občanov s tým, že nie je predkladaný ako nový legislatívny návrh, ale ako novela a do existujúceho systému sa začlenili tie ustanovenia, ktoré by mohli realizovať väčšinový systém. Chcem povedať, že systémová súvislosť jednotlivých ustanovení je doriešená a zmeny sú nasledovné. Slovenská republika by bola rozčlenená na 150 volebných obvodov. V každom obvode by politické subjekty, teda nie ako prvé vyjadrenia politológov v tlači boli, že nezávislí, nikým neprezentovaní, žiadnym politickým subjektom neovplyvnení nezávislí poslanci by sa dostali do parlamentu. Nie. Politické subjekty by nominovali do každého volebného okrsku jedného svojho kandidáta. Z týchto kandidátov by občania vo voľbách si vybrali jedného. Samozrejme, bol by to ten, ktorý by dostal najviac hlasov voličov. Tým by vplyv politickej strany skutočne bol minimálny, ale by získal mandát kandidát s najväčším politickým, teda hlasovým zázemím. Výhoda by bola v tom, že na určitom území by občania mali poslanca delegovaného priamo do parlamentu. Tento poslanec by mal úzky vzťah s voličmi svojho obvodu. Tlmočil by názory a potreby svojho teritória, často je týmto zdôvodnená aj účasť napríklad funkcionárov v komunálnej a regionálnej sfére, že pomerným systémom vybratí poslanci málo zastávajú a riešia problémy teritórií, najmä tých z východného Slovenska, kde je neproporciálnosť rozvoja. Predložený legislatívny návrh rieši aj možnosť odvolania, teda návrhu na odvolanie poslanca, pretože platná ústava nepozná stratu mandátu na základe referenda. Pokiaľ by predložený legislatívny návrh získal podporu v parlamente takú, akú podporu takéto riešenie má u občanov, bolo by potom aktuálne vstúpiť aj do Ústavy Slovenskej republiky a ako ďalší dôvod straty mandátu uviesť vyjadrenie nesúhlasu s ďalším pôsobením poslanca v parlamente. Ďalej sú riešené otázky aj nástupníctva za poslanca v prípade, ak prejde do verejnej funkcie, kde je otázka spočívania poslaneckého mandátu, ktorá v minulosti vyvolala nemalý problém pri nastupovaní ďalšieho poslanca za politický subjekt ANO do parlamentu. Vážené kolegyne, kolegovia, chcem ešte uviesť, že v predloženom legislatívnom návrhu je doriešená aj otázka hlasovania zo zahraničia na 150 obvodov aj na konkrétnych poslancov podľa môjho názoru predkladateľov veľmi racionálne. Ďalej sú riešené súvislosti aj zastupovania vo volebných komisiách, ako aj ďalšie otázky, ktoré priniesli novely volebného zákona. Na záver chcem povedať jednu vetu. Nerobím si ilúzie, že tento zákon nadchne všetkých poslancov v parlamente. Nerobím si ilúzie preto, lebo pokiaľ by sme išli takýmto volebným systémom, bolo by to skutočne o osobnostiach, bolo by to skutočne o ľuďoch, ktorých občania v tom-ktorom teritóriu chcú vidieť v parlamente. Bolo by to o tom, že opustenie programu, ktorý vo volebnej kampani prezentuje ten-ktorý poslanec, by znamenalo ohrozenie existencie jeho ďalšieho mandátu v Národnej rade Slovenskej republiky. Znamenalo by to zvýšenie politickej kultúry v našom politickom živote. Také prípady ako prechod poslanca, ktorý vo voľbách kandiduje za komunistickú stranu, to znamená úplne krajnú ľavicu do absolútne iného politického tábora by dozaista vyvolali u voličov nechuť a návrh na stratu mandátu v parlamente. Zdôrazňujem, predložený legislatívny návrh nerieši stratu mandátu, ale vytvára priestor v prípade, ak prejde v parlamente, aby do ústavy do príslušného článku bol zahrnutý ďalší dôvod straty mandátu poslanca Národnej rady Slovenskej republiky. Vážené kolegyne, vážení kolegovia, ja som o jednu minútu vám vzala z obedňajšej prestávky.